D'entre as suyas obras de sciencia ficción, as mas conoixidas perteneixen a o Ciclo de Trántor u a serie d'as Fundacions. A trilochía orichinal (Fundación, Fundación y imperio y Segunda Fundación) recibió o premio Hugo a la millor serie de sciencia ficción de totz os tiempos. Posteriorment, s'escribió Os limites d'a Fundación y Fundación y Tierra, que siguen con os escayecimientos de Segunda Fundación. En Fundación y Tierra, Asimov enlaza a serie d'a Fundación con as novelas de robots en introducir a un d'as suyas mas conoixius personaches: R. Daneel Olivaw. As suyas novelas de robots destacan por estar d'o tipo policiaco, por o qual Asimov se considera un pionero en a sciencia ficción policiaca. En as novelas de robots (As vueltas d'acero, O sol espullau, Os robots de l'amaneixer, Robots y Imperio) Asimov crea a unatro d'os suyos grans personaches: Elijah Baley. En Preludio a la Fundación y Enta la Fundación, Asimov nos recuenta os orichens d'a psicohistoria, maxima creación de Hari Seldon. Istas novelas sirven tamién de nexo entre as novelas de robot y as d'a Fundación, en presentar a trobada de Hari Seldon con Daneel.